En ofte overset løsning kan spare dig massevis af kroner.

Mange nordjyder leder i øjeblikket efter steder, hvor de kan skrue ned for forbruget. Men måske har de overset en gylden mulighed. For der er nemlig en del forskel på, hvis vi slukker TV’et fra fjernbetjeningen eller på kontakten på væggen. Slukker man bare på fjernbetjeningen eller TV-knappen, så den lille røde lampe stadig lyser, bruger TV’et stadig strøm. Det er den såkaldte standbystrøm, som elapparater bruger, når du ikke slukker for dem på stikkontakten, og apparaterne står på standby. Over tusind kroner at spare Så kunne du godt bruge lidt flere penge mellem hænderne, er der godt nyt. Nye beregninger fra Spar Nord og NRGI viser, at en gennemsnitlig dansk husstand kan spare omkring 1350 kroner om året på standbystrøm, hvis man tager udgangspunkt i, at den gennemsnitlige pris på en kilowatt-time er på fire kroner. - Den seneste tid har prisen ofte været højere, hvor den eksempelvis i slutningen af august kom op på 5,2 kroner, og så snakker vi altså besparelser på op mod 2.000 kroner, hvis den tendens fortsætter. De hjem, der har mange elektriske apparater, vil kunne opnå endnu større besparelser, forklarer content manager hos NRGi, Lars Pedersen. Usynlige strømslugere Selvom mange nordjyder allerede er godt i gang med at bruge mindre strøm, henter strømbesparende apps og skruer ned for varmen, så er det nemme, men mere usynlige tip, overset. Det kan altså gøre en stor forskel på elregningen, hvis man slukker alle elektriske apparater i hjemmet. Det er eksempelvis strømslugere som printere, computerskærme, stereoanlæg, mikroovn og spillekonsoller som PlayStation og Nintendo Wii.